Паводле інфармацыі начальніка прэс-цэнтра Рэспубліканскай пракуратуры Юрыя Азаронка, толькі за 9 месяцаў бягучага года выяўлена 236 выпадкаў злоўжывання ўладай, тады як за ўвесь мінулы год -- 191 такі факт. У 2000 і 2001 гадах гэтыя паказчыкі склалі 120 і 119 адпаведна. З пачатку 2000 года да крымінальнай адказнасці прыцягнута 142 чалавекі. Усё часцей выкарыстоўваюць службовае становішча ў карыслівых мэтах кіраўнікі буйных прадпрыемстваў. У гэтым годзе судовыя рашэнні былі вынесены ў адносінах да былога генеральнага дырэктара завода "Атлант" Леаніда Калугіна, былога кіраўніка Беларускай чыгункі Віктара Рахманько, цяпер у Вярхоўным судзе разглядаецца справа былога дырэктара Мінскага трактарнага завода Міхаіла Лявонава. Асноўная прычына такіх злачынстваў, на думку Юрыя Азаронка, у тым, што новыя эканамічныя рэаліі, у прыватнасці, працэс раздзяржаўлення і прадастаўленне эканамічнай самастойнасці прадпрыемствам, ствараюць новыя сітуацыі, якія нярэдка спрабуюць выкарыстаць у карыслівых мэтах нячыстыя на руку кіраўнікі.